**NÁRODNÁ RADA SLOVENSKEJ REPUBLIKY**

IX. volebné obdobie

**30**

**VLÁDNY NÁVRH**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 540/2021 Z. z. o kategorizácii ústavnej zdravotnej starostlivosti a o zmene a doplnení niektorých zákonov v znení zákona č. 518/2022 Z. z.**

Na rokovanie Národnej rady Slovenskej republiky sa predkladá návrh na skrátené legislatívne konanie o návrhu zákona, ktorým sa mení a dopĺňa zákon č. 540/2021 Z. z. o kategorizácii ústavnej zdravotnej starostlivosti a o zmene a doplnení niektorých zákonov v znení neskorších predpisov (ďalej len „návrh zákona“).

Uvedený návrh zákona odstraňuje chybu súčasnej platnej úpravy pri zabezpečení práva na ochranu zdravia ako ústavného práva vyplývajúceho z článku 40 Ústavy Slovenskej republiky. Navrhovaná právna úprava upravuje možnosť ministerstva zdravotníctva vydať rozhodnutia, ktorými sa má zabezpečiť dostupnosť a kontinuita poskytovania zdravotnej starostlivosti, a ktorých vydanie pre absenciu predošlej praxe v súvislosti s kategorizáciou ústavnej zdravotnej starostlivosti a vydávania zoznamu kategorizovaných nemocníc nebolo v zákonnej lehote realizované.

Súčasne návrh zákona rieši aj problematiku zoznamu čakajúcich poistencov. Súčasná právna úprava predpokladá plné spustenie zoznamu čakajúcich poistencov a s tým súvisiacich úhrad od 1. januára 2024. § 40 ods. 12 až 18 zákona, v ktorom sa upravuje nárok pacienta na poskytnutie zdravotnej starostlivosti, je nevykonateľný v prvom roku zberu čakacích listín. Navrhovaná novela zákona preto upravuje posun účinnosti § 40 ods. 12 až 18 zákona č. 540/2021 Z. z. o kategorizácii ústavnej zdravotnej starostlivosti a o zmene a doplnení niektorých zákonov v znení neskorších predpisov a ustanovení, ktoré na tieto odseky odkazujú, od 1. januára 2025.

S cieľom zabezpečenia ústavného práva na ochranu zdravia vyplývajúceho z článku 40 Ústavy Slovenskej republiky a za účelom predídenia prípadnému stavu, kedy by v dôsledku súčasne platnej právnej úpravy mohlo dôjsť k nevydaniu potrebných rozhodnutí, v dôsledku čoho by mohlo dôjsť k ohrozeniu dostupnosti zdravotnej starostlivosti, je potrebné aby bola súčasná právna úprava doplnená o možnosť vydania rozhodnutia v súčasnom kalendárnom roku v zmysle navrhovanej právnej úpravy, prostredníctvom ktorých dôjde k vylúčeniu okolností, ktoré by mohli mať za následok ohrozenie základných ľudských práv vyplývajúcich z článku 40 Ústavy Slovenskej republiky a preto je potrebné v súlade s § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov navrhnúť, aby sa Národná rada Slovenskej republiky uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 540/2021 Z. z. o kategorizácii ústavnej zdravotnej starostlivosti a o zmene a doplnení niektorých zákonov v znení neskorších predpisov.

V Bratislave dňa 13. novembra 2023

**Robert Fico, v. r.**

**predseda vlády**

**Slovenskej republiky**

**Zuzana Dolinková, v. r.**

**ministerka zdravotníctva**

**Slovenskej republiky**